Μετονομασία του Τμήματος Μηχανολόγων Μηχανικών της Πολυτεχνικής Σχολής του Πανεπιστημίου Πατρών μεταβολή του γνωστικού του αντικειμένου και καθορισμός ειδικεύσεων του ενιαίου πτυχίου του τμήματος. Το Τμήμα Μηχανολόγων Μηχανικών της Πολυτεχνικής Σχολής του Πανεπιστημίου Πατρών, μετονομάζεται σε Τμήμα Μηχανολόγων και Αεροναυπηγών Μηχανικών. Αποστολή του τμήματος είναι η κατάρτιση επιστημόνων ικανών να ασχολούνται: (α) με τη μελέτη, εγκατάσταση και επίβλεψη μηχανολογικών εξοπλισμών σε οικοδομές και βιομηχανίες και (β) με τεχνολογίες σχεδιασμού και κατασκευής αεροπορικών και διαστημικών οχημάτων ιδίως δε με τη σχεδίαση αεροχημάτων, την ανάλυση αεροπορικών κατασκευών, την τεχνολόγηση αεροπορικών υλικών, την μηχανική πτήσεων, τα συμπτώματα αεροσκαφών, την αεροδυναμική, τα συστήματα προώθησης αεροσκαφών κατά τις αεροπορικές μεταφορές. Το ενιαίο πτυχίο του τμήματος προσδιορίζεται από τις ειδικεύσεις: Του Μηχανολόγου Μηχανικού και β) Του Αεροναυπηγού Μηχανικού Το εξάμηνο έναρξης και τα μαθήματα κάθε ειδίκευσης ορίζονται στο πρόγραμμα σπουδών του τμήματος Ο αριθμός των φοιτητών που μπορούν να εγγράφονται και να παρακολουθούν την ειδίκευση του Αεροναυπηγού Μηχανικού ορίζεται σε ποσοστό 15% του αριθμού εισακτέων στο τμήμα και με τον περιορισμό ότι ο αριθμός αυτός δεν θα υπερβαίνει τους τριάντα (30). Σε περίπτωση που ο αριθμός των φοιτητών που δηλώνουν την ειδίκευση του Αεροναυπηγού Μηχανικού είναι μεγαλύτερος του προβλεπόμενου αριθμού θέσεων γίνεται επιλογή. Τα κριτήρια επιλογής στα οποία περιλαμβάνεται η παρακολούθηση και επιτυχής εξέταση μαθημάτων του προγράμματος σπουδών ορίζονται με απόφαση της Γενικής Συνέλευσης του Τμήματος. Η ισχύς του παρόντος Διατάγματος αρχίζει από το ακαδημαϊκό έτος 1995-96. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος Διατάγματος.